'साबित करो अगर एक रुपया भी लिया था...'  
सुरेश कलमाड़ी ने कहा कि अगर यह साबित हो जाता है कि उन्होंने एक रुपया भी लिया था तो वह सांसद पद से इस्तीफा दे देंगे।
राष्ट्रमंडल खेल संबंधित घोटालों में कथित तौर पर लिप्त होने की रिपोर्टों से दुखी आयोजन समिति के पूर्व अध्यक्ष सुरेश कलमाड़ी ने कहा कि अगर यह साबित हो जाता है कि उन्होंने एक रुपया भी लिया था तो वह सांसद पद से इस्तीफा दे देंगे।  कलमाड़ी ने बयान में कहा, मैं कसम खा सकता हूं कि मुझे इन खेलों से वित्तीय रूप से एक भी रुपये का लाभ नहीं हुआ है और अगर यह साबित हो जाता है तो मैं सांसद के पद से इस्तीफा देने को तैयार हूं। उन्होंने कहा, मैं बहुत दुखी हूं और 2010 राष्ट्रमंडल खेलों के संबंध में मेरे खिलाफ जो दुर्भावनापूर्ण अभियान चल रहा है उससे काफी निराश हूं। मेरे बारे में जो भी रिपोर्टें आ रही है वे सच से काफी दूर हैं। नए खेल मंत्री अजय माकन द्वारा हाल में राष्ट्रमंडल खेलों की आयोजन समिति से बर्खास्त किए गए कलमाड़ी ने कहा कि अगर सरकार 2जी स्पेक्ट्रम विवाद पर संयुक्त संसदीय समिति गठित करती है तो उसे खेलों के संबंध में जांच के लिए भी जेपीसी का गठन करना चाहिए।  पुणे के सांसद और भारतीय ओलिंपिक संघ के अध्यक्ष ने कहा, खेलों के आयोजन के लिए आयोजन समिति का बजट पूरे राष्ट्रमंडल खेलों के बजट का केवल पांच प्रतिशत था। इसके बावजूद जांच के लिए सिर्फ मुझे ही निशाना बनाया जा रहा है जबकि अन्य सरकारी एजेंसियों, जिसमें दिल्ली सरकार और विभिन्न केंद्रीय सरकारी एजेंसियां शामिल हैं, की पूरी तरह अनदेखी की जा रही है जिनकी बजट में 95 प्रतिशत की हिस्सेदारी थी।